text: Gratis mad til fattige i Kolding
  10 august 2015 kl. 12.49
  Frivillige har åbnet en madhjælp i Kolding, hvor fattige hver søndag kan hente gratis mad.
  Søndag slog Kolding Madhjælp dørene op for første gang, og delte mad ud til nogle af byens fattige borgere.
  Kolding Madhjælp samler mad ind, og formålet er at dele maden ud igen til de, der ikke selv har råd til at købe mad. For ingen skal gå sultne i seng, hvis det står til Lars Skouboe, der er idemand bag projektet.
  - Vores mål er at få hjulpet så mange som muligt, fortæller Lars Skouboe til TV SYD.
  Alle kan komme hver søndag mellem 14.00 og 16.00 og hente mad hos Kolding Madhjælp.
  - Vi stoler på folk. Vi håber, at det kun er dem, der har brug for det, der kommer og henter mad, og så deler vi ud til dem, vi kan, siger Lars Skouboe om initiativet.
  Kolding Madhjælp holder åbent hver søndag kl. 14-16.00 på Råværket, Esbjergvej 108 i Kolding. Her kan man komme og aflevere mad til byens fattige eller selv hente, hvis det kniber med at få mad på bordet.
  